OBH 7060/1997.
Az állampolgári jogok országgyűlési biztosa általános helyettesének jelentése
Ügyintéző: dr. Nagy Erzsébet

Az eljárás megindítása:
Óbudai lakos sérelmezte a Budapest III. kerület Nagyszombat utcai orvosi rendelő önkormányzat által tervezett, az érintett állampolgárok ellenére történő áthelyezését, az ügyben vizsgálatot szorgalmazva.

Az Alkotmányban szabályozott, a lehető legmagasabb szintű testi és lelki egészséghez való jog sérelmének lehetősége miatt a vizsgálatot megindítottam.

A megállapított tényállás:
Az Állami Népegészségügyi és Tisztiorvosi Szolgálat Óbuda-Békásmegyeri Intézete  - feladatkörében eljárva - 1996. nyarán megállapította a szakhatósági véleményében, hogy a Budapest III. ker. Nagyszombat u. 3. szám alatti felnőtt háziorvosi rendelő nem felel meg közegészségügyi, járványügyi szempontból a felnőtt háziorvosi alaptevékenységnek.

Ez a probléma megoldásra vár a lakosság egészségügyi alapellátása érdekében tekintettel arra is, hogy a feladat ellátásához alkalmatlan rendelő működési engedélyének visszavonása az ott működő orvosi praxisok finanszírozásának megszüntetését jelenti az Országos Egészségügyi Pénztár részéről.

Óbuda-Békásmegyer Önkormányzata Egészségügyi Bizottsága a lehetőségek felmérése után olyan tartalmú javaslatot terjesztett a képviselő-testület elé, hogy a Nagyszombat utcai négy praxis a hozzájuk viszonylag közel eső Óbuda utcai rendelőbe kerülne, de csupán ideiglenes megoldásként.

A végleges elhelyezést a megfelelő helyen felépített új rendelő jelentheti.
Az átköltözés az 1996. október 30-i - e napirendet is tárgyaló - testületi ülést követően nem történt meg.

Jelenleg a körzettől kissé távolabb eső Óbuda utcai rendelőbe való ideiglenes jellegű átköltözés, az érintett lakók kérése alapján - a polgármester úr által - fel van függesztve.

Az ügy jogszabályi háttere:
A helyi önkormányzatokról szóló 1990. évi LXV. törvény 8. § (1) bekezdése a települési önkormányzat feladatává teszi a közszolgáltatások körében az egészségügyi ellátásról való gondoskodást.

Az Ötv. 8. § (4) bekezdése pedig az önkormányzat kötelezően ellátandó feladatai között sorolja fel az egészségügyi alapellátásról való gondoskodást.

Az érintett alkotmányos jog:
A vizsgálat lefolytatása során a következő az Alkotmány (1949. évi XX. törvény) 70/D §-ában szabályozott, a lehető legmagasabb szintű testi és lelki egészséghez való jogot vizsgáltam:
"70/D.§ 	(1) A Magyar  Köztársaság  területén  élőknek  joguk  van a lehető
		     legmagasabb szintű testi és lelki egészséghez.
		(2) Ezt  a  jogot  a  Magyar  Köztársaság  a  munkavédelem,   az      		     egészségügyi  intézmények  és  az orvosi ellátás megszervezé-		     sével,  a  rendszeres  testedzés biztosításával, valamint az épí-		     tett és a természetes környezet védelmével valósítja meg."

A vizsgálat megállapításai:
Az állampolgári jogok országgyűlési biztosáról szóló 1993. évi LIX. törvény 1. §-a szerint az országgyűlési biztos feladata, hogy az alkotmányos jogokkal kapcsolatban tudomására jutott visszásságokat kivizsgálja vagy kivizsgáltassa és orvoslásuk érdekében általános vagy egyedi intézkedéseket kezdeményezzen.

A vizsgálat alá vont alkotmányos jog szerint a Magyar Köztársaság területén élőknek joguk van a lehető legmagasabb szintű testi és lelki egészséghez, melyet állami kötelezettségvállalásként fogalmaz meg. Eszerint az állam ezt a jogot a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és természetes környezet védelmével valósítja meg.

A helyi önkormányzatok létrejöttével az önkormányzatok feladatává vált működési területükön az egészségügyi ellátás biztosítása és a területi ellátást nyújtó intézmények vagyona önkormányzati tulajdonba került.

Tehát az egészségügyi ellátás jelentős hányadát az autonómiával rendelkező helyi önkormányzatok által fenntartott intézmények nyújtják és a vizsgálat alá vont alapvető jog garanciáját jelenti a helyi önkormányzatok törvényben kimondott azon kötelezettsége, hogy az egészségügyi alapellátásról kötelező jelleggel gondoskodniuk kell.

A helyi önkormányzatokat a kötelezően ellátandó feladatok körében is megilleti a feladat ellátásában az önálló igazgatás joga.

Mindezekre figyelemmel a vizsgálat megállapította, hogy az önkormányzat a szóban forgó körzet egészségügyi alapellátását a lehetőségei által behatároltan biztosítja és a jövőben is biztosítani kívánja, keresve a közegészségügyi és járványügyi szempontból kifogás alá eső Nagyszombat utca rendelő megnyugtató működése megoldásának lehetőségét és napirenden tartva a végleges elhelyezést biztosító új rendelő megépítésének feladatát.

Ezért az állampolgári jogok országgyűlési biztosáról szóló 1993. évi LIX. törvény  19. § (2) bekezdése alapján eljárva az alaptalan panaszt elutasítom.

Budapest, 1998.

Dr. Polt Péter